Berugte kuberkrakers teiken verdedigingskontrakteursFoto bloot ter illustrasie. (Foto: Suriyawut/Vecteezy) Die sekuriteitsagtewaremaatskappy ESET het in ŉ onlangse ondersoek onthul dat die berugte kubermisdaadgroep Lazarus sedert verlede jaar aanvalle op verdedigingskontrakteurs wêreldwyd geloods het – grotendeels deur die gebruik van sosiale media. Lazarus het na bewering tot en met Maart vanjaar lugvaart- en verdedigingskontrakteurs – veral in Europa – geteiken met die doel om te spioeneer en data te steel. Verdedigingskontrakteurs verskaf dienste of produkte aan ŉ land se weermag of intelligensieafdeling ESET het egter diegene wat die jaarlikse ESET‑wêreldkonferensie bygewoon het, verseker dat hierdie aanvalle ietwat onsuksesvol was. Lazarus is ŉ kubermisdaadorganisasie wat al by verskeie geleenthede by kubermisdade betrek is. Die jongste misdaad waarin dié organisasie na bewering betrokke was, is een waar miljoene dollar se kriptogeldeenheid van die kriptobank Harmony’s Horizon Bridge gebuit is. Die ondersoek na die spioenasieaanvalle wat deur ESET geloods is, het grotendeels op Frankryk, Italië, Spanje, Duitsland, Nederland, Pole en Oekraïne gefokus. Brasilië is ook gedurende hierdie tyd geteiken. ESET-navorsers het aanvanklik bespiegel dat die kuberkrakers hoofsaaklik daarop gefokus was om Europese maatskappye aan te val, maar nadat ŉ aantal subgroepe van Lazarus opgespoor is, het hulle besef die veldtog strek veel wyer. ESET-navorsers het in 2020 gesien dat ŉ subgroep van Lazarus lugvaart- en verdedigingskontrakteurs teiken. Op daardie stadium was maatskappye in Brasilië, die Tsjeggiese Republiek, Katar, Turkye en Oekraïne reeds geteiken. Dié aanvalle het van sosiale media gebruik gemaak, veral LinkedIn, om vertroue tussen ŉ aanvaller en niksvermoedende werknemers van een van hierdie kontrakteurs op te bou voordat hulle kwaadwillige komponente aangestuur het wat as posbeskrywings of aansoeke vermom is. Hoewel die tipes indringerprogramme wat gebruik is met elke aanval verskillend was, het die modus operandi altyd dieselfde gebly: ŉ valse arbeidswerwer wat ŉ werknemer kontak en eindelik kwaadwillige komponente aanstuur. Dié kuberkrakers, of in hierdie geval werwers, het soms indiensnemingstaktieke wat in die bedryf gebruik word uitgebuit om die werwingsveldtogte eg te laat lyk. Boonop het die aanvallers dienste soos WhatsApp gebruik om hul kwaadwillige veldtogte te loods. Jean-Ian Boutin, direkteur van ESET Threat Research, verduidelik dat die kubermisdaadgroep eintlik vindingrykheid getoon het deur ŉ interessante gereedskapstel te ontplooi om ŉ kwesbare toestel uit te buit. “Hierdie gevorderde metode is gebruik in ŉ poging om veiligheidsoplossings se monitering te omseil,” het hy gesê. Die Amerikaanse departement van justisie het reeds in 2021 drie IT-programmeerders aangekla vir kuberaanvalle terwyl hulle vir die Noord-Koreaanse weermag gewerk het. Volgens die land se regering het hierdie programmeerders vir die berugte Lazarus-groep gewerk. Dit is nie duidelik hoeveel lede die Lazarus-groep het nie, maar nog bitter min van hulle is al ooit deur owerhede opgespoor. “Dit is duidelik dat ondernemings en lede van die publiek nie meer die hoofslagoffers van kuberaanvalle is nie, maar dat die openbare sektor en hul kontrakteurs ŉ groter risiko loop om deur kuberkrakers aangeval te word – dikwels met ernstiger gevolge,” het Boutin bygevoeg.